D. Čaplovič, podpredseda vlády SR: (2009-09-10):
Po prvé, vy veľmi dobre viete, že pán Csáky v predchádzajúcom období, keď sa tak neplnilo, tak to preniesol na centrálny koordinačný orgán na ministerstvo výstavby a regionálneho rozvoja pánovi Ďurovskému, ktorý zodpovedal za čerpanie tak predvstupových, ale najmä tých povstupových fondov po roku 2004, teda po 1. máji 2004. A veľmi dobre viete, že centrálny koordinačný orgán je na ministerstve výstavby a regionálneho rozvoja. Pravidelne, každé dva týždne robím koordinačnú poradu, ale predovšetkým my sme sa zamerali teraz v tomto období na to, že môžeme neskonštatovať, že sme za minulé obdobie, keď som prišiel do tejto funkcie, keď bol stav na roky 2004 – 2006 len vo výške čerpania okolo 15 %, tak sme dosiahli 104 % aj nejaké ešte desatiny, ktoré sa doťahujú do 1. októbra tohto roku. To je za predchádzajúce obdobie. Bolo to veľmi náročné, pretože na jednej strane bolo treba mnoho vecí meniť. Boli tu audity zo strany Európskej komisie za zbabrané veci mnohých predchodcov, boli pozastavené niektoré veci, aj napriek tomu sme obstáli a dosiahli sme to na takého čísla, aké sú za roky 2004 – 2006. Prišli sme na ministerstvá, zistili sme, že tam nie je dostatok ľudí. My sme museli predovšetkým začať budovať a formovať nové tímy ľudí, hlavne o mladých ľudí sa oprieť, kde sme prijali v rámci aj technickej pomoci, chvalabohu, ľudí, ktorí začali výrazne doťahovať veci minulému obdobiu a, samozrejme, postupne naštartovávať veci aj novému obdobiu plánovaciemu, ak to tak môžem nazvať, Národnému strategickému referenčnému rámcu rokov 2007 – 2013. Ďalej, viete veľmi dobre, že sme v roku 2006, keď sme prišli do vlády, to bolo 4. júla, zdedili dedičstvo pripraveného Národného strategického referenčného rámca vo veľmi zlom stave. Ja som si dal mnohým odborníkom aj z akadémie, aj z vysokých škôl veci posúdiť a prijali sme ďalšie dva operačné programy, jednak operačný program Zdravotníctvo, prijali sme takisto nový operačný program, znovu sa prestavovalo, nastavovalo, nový operačný program v oblasti hospodárskeho rasu a konkurencieschopnosti, ktorý je veľmi dôležitý, najmä aj teraz to zisťujeme v tomto období hospodárskej a finančnej krízy. Na základe toho, a takto to predstavovali aj iné štáty, Európska komisia rozhodla, že sa bude používať inštitút nie N +2, ale N +3. A keby ste si pozreli čísla, ja som bol minulý týždeň, pred dvoma týždňami v Českej republike, nevyzerajú na tom oveľa lepšie, dokonca oni majú ďalšiu situáciu, oni majú množstvo operačných programov aj v rámci jednotlivých regiónov a majú tam veľmi ťažkú situáciu riešenia. Podobná situácia je aj v Poľskej republike, samozrejme, v rozdielnosti jednotlivých operačných programov. Ale ja sa nevyhováram a hovorím jasne, že teraz, keď ukončujem a sme konečne dokončili tie roky 2004 – 2006, s tým istým stavom ľudí sa naplno púšťame a už sa rozbehli veľmi dôležité projekty v jednotlivých operačných programoch, ktoré chceme zabezpečiť. Navyše, v súvislosti s informatizáciou spoločnosti museli sme tým, že sme zriadili SORO pri ministerstve kultúry, ja považujem naozaj digitalizáciu pamäťových inštitúcií na Slovensku za veľmi významnú úlohu, boli tieto veci v rámci informatizácie pri rokovaniach negociácie s predstaviteľmi Európskej komisie trošku pozastavené, ale chceme naozaj naštartovať aj v tejto oblasti veľmi významné projekty vo vzťahu ku knižniciam, nielen knižniciam, ktorých zriaďovateľom je štát alebo zriaďovateľmi sú regióny, ale aj ku knižniciam, ktoré sa nachádzajú v školách a podobne, aby sme vytvorili archívy, aby sme tu vytvorili skutočne kultúrne dedičstvo, ktoré bude slúžiť všetkým a budú sa môcť nové generácie s týmito hodnotami v budúcnosti zaoberať. A napokon, je pravda, že až v roku 2007, ale to bolo tým, že sme museli nastavovať Národný strategický referenčný rámec, sme koncom roku mohli mať schválený celý Národný strategický referenčný rámec a v roku 2008 sa začali všetky tie procesy. A ja, keď som sa rozprával s mojimi partnermi v Európskej komisii, či už to bolo predtým, už do dôchodku odišli, pánom Langom, alebo teraz budem hovoriť s pánom Alnerom a s ďalšími, či už na úrovni komisárov, či to bol komisár pán Špidla alebo či to bola pani komisárka pani Hübnerová, sme všade dotiahli veci tak, že dnes sme a ja nechcem, viete, ja sa nechcem ani zbavovať viny, ale nechcem ani poukazovať na tú minulosť, však vy ste tiež nabiehali do mnohých vecí a urobili ste detské chyby a tie detské chyby sme museli my odstraňovať. Takže trošku buďme k sebe súdni a pozerajme, ako to v skutočnosti vyzerá. Dnes sú naštartované procesy v rámci Národného strategického referenčného rámca tak, že bude obrovské plnenie do roku 2010, pretože sú zakontrahované veľké projekty. Ministerstvo práce a sociálnych vecí má splnené roky 2007 kompletne do 100 % a nabehlo už na roky 2008 do 50 % a myslím si, že napríklad tí, čo boli kedysi v minulosti poslední za Kaníka, dnes sú prví v oblasti čerpania týchto prostriedkov, čo sa týka operačného programu, ktorý spravuje riadiaci orgán na ministerstve práce a sociálnych vecí. Ale sú, samozrejme, aj bolesti, ktoré musíme riešiť a naštartovaním programu, či je to Operačný program Vzdelávanie, ako ste správne poukázali, alebo, či je to Operačný program Veda a výskum, ktorý sa nachádza na ministerstve školstva, ale sú tam už výzvy, ktoré sú tam zazmluvnené niektoré veci a niektoré aktivity, ktoré sa budú oveľa rýchlejšie odvíjať. Navyše sme museli zmeniť aj legislatívu a to nám vyčítala Európska komisia v súvislosti s budovaním cestných telies. A napríklad oblasť okolo Považskej Bystrice, to dosť dlho trvalo, kým sme to mohli rozbehnúť, dnes je to rozbehnutý projekt z európskych zdrojov, podobne aj železničné projekty, ktoré sa rozbiehajú pri riadiacom orgáne ministerstva dopravy, pôšt a telekomunikácií a všade teda sa tie veci rozbiehajú. A ja vás pozývam, ja vás pozývam všetkých, príďte na koordinačnú poradu. Ja som to niekoľkokrát povedal aj na výbore pre európske záležitosti, príďte na koordinačnú poradu a pozrite sa, ako sa tam rokuje, aké sú tam skutočne trošku náročné úlohy, aké máme riziká, povedzme, vo verejnom obstarávaní, ktoré meníme za pochodu aj v súvislosti s úpravou európskej smernice, o ktorej sme aj dnes hovorili. A znovu opakujem, každý poslanec a hlavne tí, ktorí sú členmi výboru pre európske záležitosti, majú právo prísť a sú pozývaní na Výbor ministrov pre európske záležitosti, kde sa tieto materiály prerokúvajú a máte dvere otvorené a tam neprichádzate, kde by sa mnohé veci mohli ešte rozdiskutovať a využiť aj vaše postrehy, aby táto správa bola kvalitnejšia. Pretože žiadna správa, ja sa nehrám tu na Boha, ale skutočne žiadna správa nie je taká, aby vyhovovala každému, to je po jednej stránke a po druhej strane má svoje boľavé miesta a má svoje nedostatky. To treba priznať. A my na základe toho chceme aj v budúcnosti postupovať. Aj tie pripomienky, ktoré odzneli a keby ste boli na výbore pre európske záležitosti, aj pán Kubovič tam mohol byť, lebo je členom tohto výboru, tam boli... (Hlasy z pléna.) Tak si tam nebol ty tiež. Ale poviem teraz, aby som sa vyjadril presne. Odzneli tam pripomienky, ktoré sa budú riešiť. Ja som mnohé veci akceptoval, dal som do záverov, mnohé veci budeme riešiť spoločne s výborom pre európske záležitosti oslovením jednotlivých ministrov. Dohodli sme ďalšie aktivity, ktoré treba pre budúcnosť, aby správa a nielen v oblasti toho čerpania, lebo to je osobitná súčasť tejto správy, ale aj v ďalších oblastiach, kde má niektoré boľavé miesta, napríklad, že tam nie je spomenuté Kosovo, to sme konštatovali, a že tam, povedzme, nevidíme problematiku výraznejšie orientovanú na východné krajiny, ktoré nie sú členmi Európskej únie, tak o tých veciach, čo sme dali do záverov, ktoré boli prijaté a odporúčania na výbore pre európske záležitosti a na jednotlivé ministerstvá, vrátane ministerstva zahraničných vecí, budú poslané listy, aby sa tieto veci doplnili, aby  správa bola kompatibilná a bola kvalitnejšia, ako je doteraz. Samozrejme, môžem aj zopakovať to, čo bolo povedané na výbore pre európske záležitosti. A ja si to, naopak, myslím, aj napriek tomu, že ste hovorili, že neboli pripomienky nula, ale ten negociačný proces je dlhý, kým sa veci prerokúvajú za jednotlivé ministerstvá a my sme sa aj zhodli na tom, že oproti tej správe, ktorá bola v roku 2006, 2007, 2008; táto správa je ešte lepšia a kvalitnejšia. A o tom, že nič nezatĺkame, svedčí to, že ste tam mali konkrétne fakty. My si uvedomujeme svoje boľavé miesta, ale vieme aj o tom, že ich budeme riešiť a že ich riešime a že dosiahneme už koncom tohto roku výraznejšie výsledky aj vo vzťahu k novému Národnému strategickému referenčnému rámcu na roky 2007 – 2013 s využitím predovšetkým orientácie na roky 2007 do roku 2010, 2008 do roku 2011. To je plnenie, ktoré je zabezpečené a za ktoré vám tu môžem dať záruku, že to bude splnené. Ďakujem vám veľmi pekne. (Potlesk.)